Conducerea PNL discută luni condițiile preluării guvernării, care va fi anunțată oficial marți de către președintele Klaus Iohannis, la finalul discuțiilor cu șefii partidelor de opoziție. Înaintea ședinței PNL, viitorul premier, Ludovic Orban, a avut o întâlnire cu guvernatorul BNR, Mugur Isărescu, căruia i-a cerut să îi spună care este situația exactă a economiei. Viitorul executiv, așa cum este el discutat în interiorul PNL, va avea maximum 16 ministere, față de 24 câte are Guvernul Dăncilă, iar o parte dintre miniștri vor fi specialiști afiliați partidului.

Pentru structura noului guvern, PNL ia în calcul comasarea mai multor ministere. Ministerul Afacerilor Externe se comasează cu Ministerul Afacerilor Europene și, posibil, cu cel al Românilor de pretutindeni. Ministerul Economiei se comasează cu Ministerul Energiei, al Mediului de afaceri și Turismul. Ministerul Mediului se comasează cu Ministerul Apelor și Pădurilor. Ministerul Educației se comasează cu Ministerul Cercetării și Ministerul Tineretului și Sportului.

Domeniile cheie ale guvernării ar putea fi încredințate unor semi-tehnocrați: Externe, Sănătate, Finanțe, Apărare, posibil și Justiție.

Ministerul de Interne - Marcel Vela, fostul președinte al comisiei de apărare din Senat

Ministerul Educației - Monica Anisie, președinte PNL Sector 2, fost secretar de stat la Ministerul Educației, în Guvernul Cioloș

Ministerul Dezvoltării - Robert Sighiartău, secretarul general al PNL (numele lui Sighiartău este luat în calcul și pentru portofoliul Economiei)

Ministerul Transporturilor - Lucian Bode, președintele Comisiei de transporturi din Camera Deputaților

Ministerul Muncii - Violeta Alexandru, președintele PNL București

Ministerul Economiei - Virgil Popescu, vicepreședintele Comisiei de industrii din Camera Deputaților

Ministerul Agriculturii - Emil Dumitru, liderul federației ProAgro

Ministerul Fondurilor Europene - Bogdan Glăvan, consilierul pe probleme economice a lui Ludovic Orban

Ministerul Apărării -Nicolae Ciucă (șeful Statului Major al Apărării). Este luat în calcul și deputatul PNL Ovidiu Raețchi, președintele Comisiei de apărare

Ministerul de Externe - Bogdan Aurescu, consilierul prezidențial pentru politică externă

Ministerul Sănătății - Vasile Rîmbu, managerul Spitalului Județean Suceava

Ministerul Finanțelor - un specialist din afara partidului, posibil Cristian Păun, profesor la ASE, consilierul președintelui PNL, Ludovic Orban

Ministerul Justiției - un tehnocrat.